Dokters positief oor 'wonderwerkseun' (3) se vordering | Maroela Media
"Hy was vanoggend vir 'n rukkie wakker en het sy oë oopgemaak. Hy wou egter met alle geweld van die hospitaalbed afklouter en het in die proses een van die susters 'n harde skop gegee," het Nico se ma, Mary (37), Dinsdag aan Maroela Media gesê.
Sy het gesê hulle moes Nico daarna weer 'n ligte verdowingsmiddel toedien om te verhoed dat hy nie die breinsensors en suurstofmasjien waaraan hy gekoppel is, afruk nie.
"Hy is nog gedeeltelik afhanklik van 'n suurstofmasjien, maar kan self asemhaal. Sy bloedtellings lyk ook goed. Hy gaan nog tot vanaand onder ligte verdowing gehou word en behoort teen môre heeltemal wakker gemaak te word en van alle masjiene afgehaal te word."
Nico sal na verwagting Woensdag vir 'n MRI-skandering gaan waarna vasgestel sal word of hy enige permanente skade opgedoen het.
Maroela Media het Maandag berig Nico se ouers woon sedert Oktober by sy pa, Neels (35), se broer op Sundra in Mpumalanga, waar Nico byna in die swembad by die huis verdrink het.
Mary was omstreeks 16:00 in die kombuis besig om die kinders kos te gee, toe sy 'n oproep ontvang oor 'n familiekrisis.
"Die sein is baie swak in die huis en ek moes buite toe gaan vir beter opvangs en is by die voordeur uit," het Mary Maandag baie emosioneel gesê.
Terug in die huis het sy besef Nico is nie in die kombuis of by sy pa nie. "My eerste reaksie was om in die swembad te gaan kyk. Hy het by die agterdeur uitgeglip terwyl ek buite was en in die swembad geval. Ek het hom daar aan die diep kant sien dryf. Hy was blou en pap."
Nico se ouers het nie 'n mediese fonds nie en duisende rande moes daarna inderhaas ingesamel word om hom in die hospitaal se waakeenheid te laat opneem. "Ons het weer die gemeenskapsradio ingespan om skenkings te vra en ek het begin huil toe ek die reaksie sien," het Bester aan Maroela Media gesê.
Hy het gesê die gemeenskap het in rye by kitsbanke gestaan om geld te trek om aan die gesin te skenk vir Nico se mediese onkoste. Meer as R80 000 is binne 'n paar uur ingesamel en Nico is na die waakeenheid oorgeplaas.
Bester het gesê die buurtwag behartig steeds 'n fonds wat gestig is om met Nico se mediese onkoste te help. "Daar is egter nog baie onkoste. Ons het tans net genoeg om hom vir twee dae in die waakeenheid te hou en dus duur ons poging om fondse in te samel voort."
Enigiemand wat wil bydra tot Nico se mediese onkoste kan Bester kontak by 082 923 7027.
MAAR wanneer gaan ons leer om swembaddens toe te maak?
Is daar nie wetgewing dat swembaddens omhein moet word nie?
Ag dankie tog dit gaan beter!!
wanneer gaan ons leer om nie te oordeel nie, 'n ongeluk gebeur so vinnig en kan met enige iemand enige tyd gebeur. Ons bid saam hierdie familie dat klein Nico nie enige skade sal oorhou nie!! Dat hy een van die dae weer kan rondhardloop! ??
Dankie Here dat u hom gespaar het en mag sy herstel volkome wees.
Stem saam met jou Conrad, daar is nie n verskoning nie, daai swembad moes beveilig gewees het voordat die seuntjie soontoe getrek het. Dit is nie oordeel nie, dit is feite. Ek is bly dit gaan beter, en ek hoop hy word heeltemal gesond, maar sonder om snaaks te wees, kyk wat kos dit nou? Baie meer as n ordentlik beveiligde swembad, en dan praat ek nie eers van die pyn en ongerief waarin die arme seuntjie hom bevind nie. Klein seuntjie, ek hoop jy is sommer gou beter en terug by die huis, waar die swembad nou hopenlik toegemaak… Lees meer »